Британска Индоокеанска Територија

Британска Индоокеанска Територија или БИОТ ( или BIOT) — прекуморска територија на Обединетото Кралство во Индискиот Океан на подеднаква оддалеченост од Танзанија и Индонезија, а непосредно на југ од Малдивите. Територијата опфаќа седум атоли од архипелагот Чагос сочинет од поголем број острови (од кои педесетина забележителни) со вкупна површина од . Најголем и најјужен остров е Диего Гарсија () каде е сместена заедничката воена база на Британија и САД.

Единствените жители на територијата се американски и британски воени лица и добавувачи, кои заедно сочинуваат околу 2.500 (2012). Од 1968 до 1973 г. британската влада спровела присилно иселување на сето домородно население од архипелагот (околу 2.000 Чагошани), преместувајќи ги во Маврициус и Сејшелите со цел да овозможи изградба на американско- САД-британска воена база. Истераните Чагошани до денес прават напори да се вратат во татковината, оспорувајќи го одземањето на нивната територија како бесправно. Островите не се достапни за јавноста и медиумите.

Почнувајќи од 1980-тите, владата на Маврициус прави обиди да го поврати архипелагот Чагос во своја власт, а кој е одделен од британската колонија Маврициус од самото Обединето Кралство во 1965 г. создавајќи ја Британската Индоокеанска Територија. На 23 јуни 2017 г. Генералното собрание на ООН донело одлука во полза на разрешување на спорот во Меѓународниот суд на правдата со цел расчистување на правниот архипелагот Чагос во Индискиот Океан. Во февруари 2019 г. судот донел одлука дека Британија треба да му го врати островите на Маврициус поради нивното бесправно одземање во 1965 г., иако оваа пресуда не е правосилно обврзувачка.

 Историја 
Чагос им е одамна познат на малдивските морепловци, кои го нарекувале Фулавахи или Холхаваи (второто име во поблиските Јужни Малдиви). Според јужномалдивските преданија, се случувало трговците и рибарите да залутаат по морето, насукувајќи се на некој од островите на Чагос, но потоа да бидат спасени. Сепак, се сметало дека овие острови се предалеку од малдивската круна за да бидат трајно населени, па Чагос останал занемарен со векови.

Островите на архипелагот Чагос првпат се исцртани на карта од португалскиот морепловец Васко де Гама кон почетокот на XVI век. Во XVIII век станал посед на Франција како дел од владението Маврициус. Првпат се населени во истиот век африкански робови и индиски договорни работници донесени од француската колонијална управа на Маврициус за да го развиваат одгледувањето на кокосови палми. Во 1810 г. Британија го зазела Маврициус, и истиот ѝ е формално отстапен согласно одредбите на Парискиот мировен договор.

Во 1965 г. Британија го одвоила архипелагот Чагос од Маврициус и островите Алдабра, Фаркуар и Дерош од Сејшелите, создавајќи ја Британската Индоокеанска Територија со цел изградба на заеднички касарни и постројки за британската и американската војска. На 8 ноември истата година островите се формално прогласени за прекуморска територија на Британија На 23 јуни 1976 г. Алдабра, Фаркуар и Дерош им се вратени на Сејшелите со нивното осамостојување. Денес БИОТ се состои само од шесте главни островски групи на архипелагот Чагос.

Во 1990 г. е воведено знамето на БИОТ, кое го има британското знаме во кантонот, сино-бели кривулести линии (симбол на Индискиот Океан) и палма над британската круна.

 Управа, политика и право 
мини|десно|250п|Поглед на Ист Поинт, Диего Гарсија од воздух.

 Управа 
Како територија на Британија, шеф на државата е британскиот монарх. Територијата нема крунски управник (намесник) бидејќи нема цивилни жители. Шефови на управата се Комесарот и Управникот, кои живеат во Британија. Како претставник на комесарот се јавува офицерот кој заповеда со британскиот одред сместен на островот.

 Политика и право 
На Британската Индоокеанска Територија владее британското територијално право согласно уставната наредба од 2004 г. според која комесарот има целосна правна надлежност врз територијата со можност за донесување на закони и прописи по свое наоѓање.Cormacain, R. "Prerogative legislation as the paradigm of bad law-making: the Chagos Islands" (2013) 39 Commonwealth Law Bulletin 487. Доколку комесарот не донесе закон по дадена проблематика, на територијата важат законите во Англија согласно уредбата од 1983 г.British Indian Ocean Territory Ordinance No 3 of the 1983 ("the Courts Ordinance"), Article 3.1. Меѓутоа, бидејќи речиси сите жители на БИОТ се американски воени лица, во практика кривичните престапи се решаваат согласно американското воено право.

Употребата на воената база се води според применливите договори помеѓу Британија и САД. Сите фанзивни дејства преземени од САД треба најпрвин да се одобрат од британската држава.

 Географија 
мини|280п|Карта на Британската Индоокеанска Територија.

Територијата претставува архипелаг од 55 острови, од кои најголем е Диего Гарсија, кој зафаќа речиси половина од копнената површина. Земјиштето е рамно и мошне ниско, не повеќе од 2 м наморска височина. Климата е тропска приморска — топла и влажна, ублажена од пасати. Во 2010 г. околу островите е прогласен морски резерват на површина од .

Со исклучок на еден пат со две ленти, највеќето острови немаат никакви патишта. Диаго Гарсија има краток асфалтиран пат од пристаништето до аеродромот; останатиот сообраќај се одвива со велосипед. Аеродромот е сместен на воената база во Диего Гарсија и има должина од 3.000 метри, оспособен за тешки американски бомбардери како „Боинг Б-52“ или шатл во случај на прекин на мисија. Има и поголемо пристаниште.

Долж главниот пат собраќа автобус.

Некогаш на островот имало многу колски патишта со шини теснолинејки по кои се превезувал кокосот со магарешка запрега. Денес истите не се употребуваат и се во мошне лоша состојба.

 Демографија 
Во 2006 г. вкупното население броело 4.000 жители, од кои 2.200 биле американски воени лица или изведувачи, 1.400 филипински работници, 300 маврициски договорни работници и 100 британски војници. Се смета дека оваа бројка е значајно опадната по прекинот на американските бомбардирања во август 2006 г.

 Стопанство 
мини|Улица во Диего Гарсија. Сообраќајот се одвива од десно, за разлика од секоја друга британска територија освен Гибралтар.
Сите стопански дејности се одвиваат во Диего Гарсија, каде се сместени здружените англо-американски касарни и постројки, изградени по присилната преселба на домородните Чагошани во Маврициус. Во 1995 г. на островот живееле околу 1.700 британски и американски воени лица и 1.500 цивилни работници.

Градежните работи и услужните дејности за потребите на војската ги вршат воените служби и договорно најмени лица од Британија, Маврициус, Филипините и САД. На островите не се одвива производство или земјоделство. Сè до создавањето на морскиот резерват, територијата имала годишен приход од милион долари стекнати со издавање на дозволи за стопански риболов на бродови од други места. 

 Поврзано 
 .io
 Чагос
 Британски прекуморски територии

 Наводи 

 Надворешни врски 

 Службен портал на Британската Индоокеанска Територија (БИОТ) 
 Британска Индоокеанска Територија — мрежно место на британската влада 
 Природозаштитна задолжбина на Чагос 
 Портал на Диего Гарсија  



Категорија:Чагос
Категорија:Британски прекуморски територии
Категорија:Атоли во Индискиот Океан
Категорија:Островски земји
Категорија:Спорни острови
Категорија:Јужна Азија
Категорија:Држави и територии настанати во 1965 година
Категорија:Земји од англиското говорно подрачје
Категорија:Зависни територии во Азија